Este doliu la Tribunalul din Iași, după ce o judecătoare a fost găsită moartă în casă. Femeia avea 54 de ani și tocmai se pensionase. Circumstanțele în care a sfârșit sunt bizare, după cum au declarat apropiații acesteia.
Fostul magistrat, Mirela Anton, a fost găsită fără suflare, marți, 26 martie, în propria locuință. Chiar înainte cu câteva minute să moară, femeia a apucat să își sune soțul, conform Ziarul de Iași.
O fostă colegă a judecătoarei a declarat pentru presa locală că decesul s-ar fi produs în mod subit și că, din câte știe, Mirela Anton nu suferea de vreo afecțiune. Se pare că ar fi murit după ce a căzut pe scări, în casă.
Magistratul a apucat să își sune soțul, cel mai probabil pentru a-i cere ajutorul. Însă la scurt timp s-a stins din viață, fiind găsită de partenerul ei "Nu era bolnavă. A fost pur şi simplu un accident.
Din câte am înţeles, a căzut pe scări în casă. A mai apucat să-şi sune soţul, dar într-un sfert de oră s-a terminat", a declarat fosta colegă a magistratului, potrivit sursei citate.
Soțul judecătoarei este Mihai Anton, un cunoscut medic al Spitalului de Copii "Sfânta Maria" din Iași. Cei doi aveau împreună un copil. Mirela Anton și-a desfășurat activitatea, mai bine de 20 de ani, la Tribunalul Iași.
Înainte de a fi magistrat aici a activat în cadrul judecătoriilor Tecuci şi Paşcani. Mirela Anton va fi înmormântată sâmbătă. Toți cei care au cunoscut-o sunt șocați în urma acestei tragedii.
"Consiliul Superior al Magistraturii îşi exprimă profundul regret pentru încetarea din viaţă a doamnei Mirela Anton, fost judecător în cadrul Tribunalului Iaşi, şi transmite sincere condoleanţe familiei îndoliate. Dumnezeu să o odihnească!", a transmis Consiliul Superior al Magistraturii.
Amintim că în luna septembrie 2023, o altă judecătoare a fost găsită moartă în casă. Ștefana Andrada Pavel își desfășura activitatea la Judecătoria Gherla. Ea a murit la doar 32 de ani, fiind luată în calcul varianta sinuciderii.